ตลท.นิวไฮทะลุ9ล้านล้าน
ดัชนีทะยานสูงสุดรอบ15ปี/ตลาดทุนระดมสมองเสนอโรดแมปรัฐบาล
11 ส.ค. 2554

ดัชนีทะยานสูงสุดรอบ15ปี/ตลาดทุนระดมสมองเสนอโรดแมปรัฐบาล
มูลค่าตลาดหลักทรัพย์ทำสถิติสูงสุดใหม่ตั้งแต่ก่อตั้ง แตะ 9.16 ล้านล้านบาท ดัชนีสูงสุดรอบ 15 ปี พื้นฐานแกร่งดึงดูดทุนนอกอีกมาก ระดมสมองตลาดทุน 26 ก.ค. ทำโรดแมปเสนอรัฐบาล
ตลาดหุ้นไทยวันที่ 22 ก.ค. ดัชนีหุ้นปิดที่ระดับ 1,121.04 จุด ทำสถิติสูงสุดในรอบ 15 ปี เทียบกับวันที่ 6 ก.พ. 2539 ปิดที่ 1,415.04 จุด ดันให้มูลค่าตลาดรวม (มาร์เก็ตแคป) มาอยู่ที่ 9.16 ล้านล้านบาท ทำสถิติสูงสุดนับตั้งแต่ก่อตั้งตลาดหลักทรัพย์แห่งประเทศไทย (ตลท.) ในปี 2518 หลังจากนักลงทุนต่างชาติโหมเข้าซื้อหุ้นไทยรุนแรงรอบใหม่ในสัปดาห์ที่ผ่านมา (19-22 ก.ค.) รวมทั้งสิ้น 15,744 ล้านบาท 
นายจรัมพร โชติกเสถียร กรรมการและผู้จัดการ ตลท. เปิดเผยว่า ดัชนีหุ้นปรับตัวขึ้นต่อเนื่องแต่ยังอยู่ในกรอบที่ตลาดหลักทรัพย์ประเมินไว้เมื่อต้นปี คาดว่าปีนี้ดัชนีจะเคลื่อนไหวระหว่าง 1,000-1,200 จุด 
“ขณะนี้ดัชนีหุ้นได้ปรับเพิ่มขึ้นมาครึ่งทางของที่วางไว้ ทำให้อัตราราคาเทียบกับกำไรสุทธิ (พี/อี) ไม่ต่ำเกินไป และคาดว่าบริษัทจดทะเบียนจะประกาศผลประกอบการไตรมาส 2 ออกมาดีภายหลังกลุ่มแบงก์กำไรดีเกินคาด น่าจะทำให้พี/อีของตลาดอยู่ในระดับน่าสนใจ” ผู้จัดการ ตลท. กล่าว 
นายจรัมพร กล่าวว่า กระแสเงินทุนต่างประเทศที่ไหลเข้ามาลงทุนในตลาดหุ้นเอเชียจำนวนมาก หลังนักลงทุนต่างชาติคลายความวิตกเมื่อการช่วยเหลือวิกฤตหนี้กรีซรอบ 2 สำเร็จ ขณะที่ตลาดหุ้นไทยยังได้ปัจจัยบวกหลายเรื่องทั้งผลกำไรกลุ่มธนาคารและปัจจัยการเมือง
ทั้งนี้ ในช่วงสุดสัปดาห์นี้ จะมีบริษัทหลักทรัพย์จากไทย มาเลเซีย อินโดนีเซีย และสิงคโปร์ มารวมตัวกันที่ จ.ภูเก็ต 
นายจรัมพร กล่าวด้วยว่า ได้รับความสนใจจากโบรกเกอร์ตอบรับเข้ามาร่วมงานอย่างมาก และเป็นโอกาสในการให้โบรกเกอร์ที่ยังไม่มีพันธมิตรต่างประเทศจับคู่หาพันธมิตรรองรับการอาเซียนลิงเกจที่จะเริ่มต้นปี 2555 
ด้านนายไพบูลย์ นลินทรางกูร ประธานกรรมการสภาธุรกิจตลาดทุนไทย เปิดเผยว่า วันที่ 26 ก.ค. จะมีการประชุมหน่วยงานที่เกี่ยวข้องกับตลาดทุนทั้งหมด เพื่อตกผลึกทางความคิดและจัดทำแผนพัฒนาตลาดทุนใน 10 ปีข้างหน้า (โรดแมป) ให้เป็นรูปธรรม 
นอกจากนี้ ต้องการนำแผนพัฒนานี้ไปเสนอให้กับทีมเศรษฐกิจของรัฐบาลชุใหม่ให้ทันก่อนที่จะมีการแถลงนโยบายเศรษฐกิจต่อรัฐสภา พร้อมหวังว่าจะนำไปจัดเป็นแผนพัฒนาตลาดทุนฉบับต่อไปด้วย